Marie Mejlænder-Hellesen

Marie Wilhelmine Mejlænder-Hellesen (født Mejlænder 8. november 1866 i Christiania, død 24. august 1946 i Oslo) var en norsk skuespillerinne, musikkpedagog og språkpedagog.


== Familie ==
Marie Mejlænder-Hellesen var datter av byrettsjustitiarius Georg Otto Mejlænder og Oline Juliane Thomle (datter av juristen Iver Steen Thomle). Hun ble 1899 gift med lege Engel Emil Herman Hellesen. De var foreldre til tegner og litograf Lilla Hellesen.


== Liv og virke ==
Marie Mejlænder-Hellesen studerte scenekunst utenlands, og i første rekke i Paris. Hun fikk 13. mars 1891 sin scenedebut på svensk, som Svanhild i Kärlekens Komedi av Henrik Ibsen, på Dramatiska Teatern i Stockholm.
Etter det ganske kortvarige oppholdet i Stockholm vendte hun tilbake til fødebyen Kristiania, hvor hun ble mottatt med begeistring: «[…] da Marie Mejlænder som den unge og feirede skuespillerinne direkte importert fra selveste «Dramaten« i Stockholm debuterte og imponerte sosieteten med sin verdighet, sin akademiske deklamasjon og sin blonde skjønnhet.»Sin norske debut fikk hun ved Christiania Theater i 1892, i rollen som Svava i En Hanske. Hennes gestaltning av Hedda i Hedda Gabler på Christiania Theater i 1893 ble blant annet skildret slik: «Marie Mejlænders Hedda Gabler er dame udi fingerspidserne, og man forstaar, straks man ser denne høie, elegante skikkelse med den blege hud og de skjødesløst matte bevegelser, at hun har vært dronning i sin verden.»Sommeren 1895 reiste Marie Mejlænder-Hellesen på en norgesturné der hun opptrådte med opplesninger. Hun var tilknyttet Christiania Theater til dets nedleggelse i 1899, og ble deretter med over til Nationaltheatret, hvor hun ble værende til 1902. I årene som fulgte, og frem til 1924 var hun tilknyttet ulike teatre.
Fra 1903 opptrådte hun flere sesonger hos Fahlstrøms Theater. I 1917 ble hun engasjert ved Stavangers faste scene. I 1922 medvirket hun i Intimteatrets turné.Foruten sin skuespillergjerning, holdt hun blant annet forelesninger i «skjønlæsning» ved Akademi for Damer i Kristiania. I 1920-årene underviste hun ved Stavanger Musiklærerforening.


== Roller i utvalg ==
Svanhild i Kärlekens Komedi av Henrik Ibsen (Dramaten, Stockholm, 1891)
Svava i En Hanske av Bjørnstjerne Bjørnson (Christiania Theater, 1892)
Hedda i Hedda Gabler av Henrik Ibsen (Christiania Theater, 1893)
Magda i Hjemmet av Herman Suderman (Christiania Theater, 1894)
Marushja i Natascha (Christiania Theater, 1896)
Else Marie i Amor Triumfans av Holger Drachmann (Christiania Theater, 1897)
Astrid Pihl i Teatret av Gustav Esmann (Christiania Theater, 1898)
Hedda i Hedda Gabler av Henrik Ibsen (Nationaltheatret, 1902)
Alice i Skandalen inat (Fahlstrøms Theater, 1903)
Sarah Gildern i Bibliothekaren av Gustav von Moser (Fahlstrøms Theater, 1908)
fru Professor Kanning i Gertrud av Hjalmar Söderberg (Fahlstrøms Theater, 1909)
Madame Sørensen i Baldevins Bryllup av Vilhelm Krag (Fahlstrøms Theater, 1911)
fru Lechat i Forretning er Forretning av Octave Mirbeau (Stavanger, 1918)
Anhilté i operetten Csardasfyrstinden (Stavanger, 1919)
fru Gjessing i Det store Vi av Helge Krog (Stavanger, 1920)
Aase i Peer Gynt av Henrik Ibsen (Stavanger, 1921)


== Legater og stipender ==
A. C. Houens Legat for norske Kunstnere og Videnskabsmænd, 1897


== Referanser ==


== Kilder ==
Jensson, Liv (1981). Biografisk skuespillerleksikon. Universitetsforl. s. 115. ISBN 8200056228. 


== Eksterne lenker ==
(en) Marie Mejlænder-Hellesen – kategori av bilder, video eller lyd på Commons 
(no) Marie Mejlænder-Hellesen hos Nationaltheatret